Rozhodnutie Komisie
z 15. novembra 2002,
ktorým sa mení a dopĺňa rozhodnutie 93/402/EHS, pokiaľ ide o dovoz čerstvého mäsa z Brazílie
(oznámené pod číslom dokumentu C(2002) 4493)
(Text s významom pre EHP)
(2002/908/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady, upravujúce organizáciu veterinárnych kontrol výrobkov vstupujúcich do spoločenstva z tretích krajín [1], najmä na jej článok 22 ods. 1,
so zreteľom na smernicu Rady 72/462/EHS 12. decembra 1972 o otázkach zdravotnej a veterinárnej inšpekcie pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín [2], naposledy zmenenú a doplnenú nariadením (ES) č. 1452/2001 [3], najmä na jej článok 14 ods. 3 a článok 15,
keďže:
(1) Rozhodnutie Komisie 93/402/EHS z 10. júna 1993 o veterinárnych podmienkach a udeľovaní veterinárnych osvedčení pre dovoz čerstvého mäsa z krajín Južnej Ameriky [4], naposledy zmenená a doplnené rozhodnutím 2002/793/ES [5], sa vzťahuje na Argentínu, Brazíliu, Chile, Kolumbiu, Paraguaj a Uruguaj.
(2) Paraguajské veterinárne orgány informovali Komisiu o ohnisku slintačky a krívačky nachádzajúcom sa mimo oblasti, ktorá má povolenie na vývoz do EÚ, avšak blízko k hranici s Brazíliou
(3) Sledovaná oblasť ohniska choroby ovplyvňuje časť územia Brazílie.
(4) Brazílske veterinárne orgány okamžite zaviedli opatrenia na zabránenie rozšírenia choroby na územie Brazílie najmä tým že, ustanovili očkovanie a kontroly pohybu pre zvieratá v 16 obciach pozdĺž pohraničnej oblasti.
(5) Vzhľadom na možné riziko choroby v tejto pohraničnej oblasti a na opatrenia prijaté príslušnými veterinárnymi orgánmi Brazílie, by sa mal dovoz vykosteného mäsa z dospelých kusov hovädzieho dobytka do EÚ pozastaviť iba z dotyčných obcí na regionálnej báz; zásielky tovaru vyrobeného do 31. októbra 2002 by sa však ešte mali povoliť.
(6) Primerane k tomu by sa preto malo zmeniť a doplniť rozhodnutie 93/402EHS.
(7) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 93/402/EHS sa týmto mení a dopĺňa takto:
1. Príloha I sa nahrádza textom v prílohe I k tomuto rozhodnutiu.
2. Príloha II sa nahrádza textom v prílohe II k tomuto rozhodnutiu.
Článok 2
Členské štáty zmenia a doplnia opatrenia, ktoré uplatňujú na dovoz tak, aby ich zosúladili s týmto rozhodnutím a okamžite náležite zverejnia prijaté opatrenia. Bezodkladne o tom budú informovať Komisiu.
Článok 3
Toto rozhodnutie sa zreviduje do dvoch mesiacov.
Článok 4
Toto rozhodnutie je adresované členským štátom.
V Bruseli 15. novembra 2002